**РЕЗУЛТАТИ**

**ОТ ИНИЦИАТИВАТА НА ПРЕЗИДЕНТА НА РЕПУБЛИКА БЪЛГАРИЯ**

**„МЛАДЕЖКА ВИЗИЯ ЗА РАЗВИТИЕ НА БЪЛГАРИЯ“ – 2016**

**„ПРИОРИТЕТИТЕ: РЕЗУЛТАТИ И ПОСОКА“**

(Технически университет – София, 12 декември 2016 г.)

Петото издание на инициативата „Младежка визия за развитие на България“, която насърчава участието на младите хора в процеса на вземане на решения, се проведе в Техническия университет – София. Темата на тазгодишната среща беше ***„Приоритетите: резултати и посока“***.

Участниците в събитието се включиха в дискусиите със секретарите и съветниците на държавния глава по ключови за развитието на България въпроси. Шестте „младежки съвета“ бяха в следните сфери: правни въпроси и вътрешна политика, иновации, енергийни въпроси, наука и образование, външна политика и отбрана, социални политики и пазар на труда. Президентът и екипът му разговаряха с младите хора за предизвикателствата пред страната в условията на усложнена вътрешнополитическа и международна среда.

Участниците в „**младежкия съвет“ по** **правни въпроси и вътрешна политика** обсъдиха темата ***„Работещите институции като фактор на развитие“.***

* Дискусията в панела започна с въпроса за върховенството на правото в условията на демократична и правова държава. Младежите се обединиха около становището, че Конституцията на Република България безспорно дава адекватна и работеща основа, върху която да се надгражда. Същевременно беше посочено, че в днешната политическа и социална обстановка общественото доверие в институциите е смущаващо ниско. Оттук фокусът на дебата беше поставен върху начините за оптимизиране на дейността на институциите.
* Участниците подчертаха, че за да бъде възстановено доверието в институциите, съществена роля имат медиите. Този факт извежда необходимостта от ясни и високи журналистически стандарти, от насърчаване на разследващата журналистика и отчитане на резултатите от дейността й от страна на институциите. Нужни са и ясни правила по отношение на източниците на финансиране на медиите и на медийната собственост.
* В Съвета беше обсъден и въпросът за електронното управление и електронното правосъдие. Участниците определиха потребността от онлайн медиация и насърчаването на извънсъдебно разрешаване на конфликти като ключови условия за по-доброто функциониране на съдебната система.
* Въпросът за облекчаване на работата на администрацията също беше засегнат. Направени бяха предложения за въвеждане на типизирани електронни онлайн бланки, за създаване на облачни услуги в общините, улесняващи обмена на информация между отделните звена, както и за достъп на всеки гражданин до държавна електронна поща.
* Важно място в дискусията намери и темата за борбата с корупцията. Сред направените предложения бяха да се създадат независима комисия за активен граждански контрол върху публичните назначения и национална комисия за борба с корупцията. Посочена бе необходимостта от въвеждане на мерки за повишаване на прозрачността и засилване на отговорността в управлението на корпоративния сектор. Акцент беше поставен и върху нуждата от подобряване на ефективността и прозрачността в дейността на Комисията по финансов надзор.
* Участниците изтъкнаха значимата роля на младите хора и важността идеите и визията им за развитие на България да бъдат отчитани от страна на институциите. Младите хора определиха активното гражданско общество като един от основните стълбове на правовата държава, който е гарант за спазването на закона и за изграждането на добър бизнес климат и на доверие между партньорите.
* В заключение, Съветът се обедини около разбирането, че Конституцията и институциите трябва да бъдат разбирани аксиоматично – като ценност, а не само утилитарно – като полза. Само тогава България може да върви напред с разбиране за споделена отговорност и ясна визия за бъдещето, в което приоритет имат националният интерес и общото благо на нацията.

Темата на дискусията на „**младежкия съвет“ по иновации** бе: ***„Иновативна България през 2030 г. – каква я мечтаете?“***

* Участниците защитиха тезата, че предприемачеството следва да се разглежда като двигател за развитието на иновативна България. Като обозрими пречки пред неговото развитие те разпознаха корумпирана администрация на ниво община и област, трудното комерсиализиране на добрите идеи, предизвикателствата пред осъществяването и последващото усъвършенстване на електронното управление.
* Младите хора определиха образованието и науката като основополагащ фактор за постигане на иновативна България през 2030 г. Те очертаха необходимостта да се изведат дългосрочни приоритети, както и систематично да се надграждат целите и политиките в сферата на образованието.
* Акцент беше поставен върху съществуването на „две Българии“ - в тази на развитите региони доминира високо ниво на образование, а в другата на слабо развитите региони преобладава ниско ниво на образование. По тази причина участниците изтъкнаха необходимостта от сближаване на регионите около общи ценности.
* В Съвета бяха формулирани редица предложения за подобряване на качеството на науката и образованието в страната като: създаване и развитие на научни центрове за иновации във всеки регион; подобряване на статута и престижа на учителската професия; фокусиране на образователните програми върху изграждането на полезни умения в учениците (като критично мислене и способност за решаване на проблеми); по-широко стимулиране на публично-частни партньорства в сферата на образованието; използване на програми като „Еразъм“ за глобализирането на България; намаляване „изтичането на мозъци“ и паралелно привличане на повече чуждестранни специалисти; засилено развитие на образователните програми, засягащи приоритетните сектори в Иновационната стратегия за интелигентна специализация (Информатика и ИКТ; Мехатроника и чисти технологии; Биотехнологии и здравословен живот; Нови технологии в креативните и рекреативните индустрии).
* Участниците изразиха амбицията иновативна България през 2030 г. да може да бъде характеризирана със следните думи: глобална, плодородна, прозрачна, отчетна, обединена, лидерска, ориентирана към хората, прогресираща, мотивирана, проактивна, насърчаваща предприемаческия дух, достъпна, фокусирана върху изследователската и развойна дейност.
* Съветът по иновации предложи ключови стъпки и реформи за постигане на горепосочената визия за иновативна България през 2030 г. като: дигитализация на обществото и на професиите; развитие на критично мислене, екипни и лидерски способности на учениците в училище; въвеждане на работещо електронно управление; създаване на национална стратегия за равномерна урбанизация и икономическо развитие на всеки регион на страната, особено на най-слабо развитите; установяване на механизми за по-висока информираност на гражданите за действията на държавната администрация, разпределението на държавния бюджет и обществените поръчки; насърчаване на научноизследователската и развойна дейност и практическа ориентираност на научните разработки; обективни медии, отразяващи всички новини от всички сфери; стимулиране на екологията и чистите технологии, както и на контрола върху прекаленото застрояване на градовете; интеграция на малцинствата в България на основата на взаимно разбирателство и активен диалог и др.
* Като евентуални рискове пред осъществяването на визията на участниците за иновативна България през 2030 г. Съветът по иновации идентифицира липсата на ефективност и резултатност от страна на институциите; липсата на постоянство и последователност в действията и политиките на държавните институции; липсата на споделена отговорност от заинтересованите страни към развитието и прогреса на България; наличието на икономически обвързаности между държавната власт и частния сектор; липсата на необходимата на индустриите на бъдещето квалифицирана работна сила; високото равнище на корупция, особено на ниво общини; липсата на достатъчна активност от страна на всички заинтересовани страни; негативните нагласи, пораждани от медиите в страната и др.

Темата на **„младежкия съвет“ по** **наука и** **образование** бе ***„Образованието на 21 век – качество и нови технологии, поглед отвътре-навън“***. Участниците в Съвета, въпреки разнообразието от гледни точки по отношение на коментираната проблематика, успяха да достигнат до няколко общи извода, най-важните от които са следните:

* Образованието трябва да е основен национален приоритет, а модернизацията му да стане общонационална цел, доколкото обуславя развитието на всички области на икономиката и обществото. Развитие, реализирано чрез: интелигентен растеж (икономика, основаваща се на знания и иновации), устойчив растеж (по-екологична и по-конкурентоспособна икономика и ефективно използване на ресурсите) и приобщаващ растеж (високи равнища на заетост, социално и териториално сближаване).
* Участниците в Съвета по наука и образование защитиха тезата, че качеството на образованието се определя най-вече от целите, които си поставяме. За да имаме качествено образование, следва да си поставяме високи и амбициозни цели.
* Младите хора изразиха своята убеденост, че основната движеща сила за повишаването на качеството на образованието винаги са били и ще бъдат българските учители и университетски преподаватели. На тях трябва да им се предостави свобода, но и да се гарантира съхраняването на традициите.
* Съветът посочи Международните класации (PISA) като един от най-големите външни стимули за повишаване на качеството на образованието, тъй като те дават ясни показатели (и в синхронен, и в диахронен план) и помагат за ориентиране спрямо добрите практики в другите страни.
* Участниците изтъкнаха, че разнообразието на източниците на финансиране на университетите би запазило баланса между тясно насочените програми, съобразени с изискванията на пазара на труда, и обучението в по-широки специалности. Всеки университет трябва активно да търси не само бюджетно финансиране, но и финансиране от бизнеса, както и от алтернативни източници, като изследователски проекти.
* Съветът открои ролята на проектната дейност като важна част от качественото и ефективно образование, която не само насърчава натрупването на нови знания, но и придобиването на практически умения като работа в екип, комуникационни умения, финансова грамотност и др.
* Младите хора подчертаха значението на новите технологии като инструмент за глобализацията на образованието и науката. Те изразиха становище, че поощряването и развиването на различните форми на участие чрез използване на възможностите на новите технологии следва да се разглежда като ключов фактор за постигане на качествено образование. Прилагането на нови образователни платформи стимулира интерес и дава възможност за диференцирано учене. Същевременно участниците бяха на мнение, че не следва да се пренебрегват и традиционните академични методи като непосредствено общуване и дискусия.
* Съветът изрази опасението си, че реформата на българското образование може да се сблъска със следните проблеми и рискове: консервативност на академичната общност, която ограничава възможностите за реформа в образованието „отвътре-навън“; преследване на бързи и краткосрочни резултати и задоволяване на определени финансови интереси; дисбаланс в развитието на науката по сектори, произтичащ от прекомерната зависимост на някои от тях (информационни технологии, медицина, фармация) от бизнеса; фрагментираност на българските научни програми на фона на интердисциплинарния характер на модерната световна наука; риск от изоставане на някои държави в областта на науката и образованието в резултат от глобализацията, развитието на новите технологии, стратегическите обединения между университетите и др.
* Младите хора се обединиха около виждането, че една обективна оценка на висшето образование трябва да се осъществява не само на базата на количествени, но и на качествени критерии - не само брой успешно завършили дадена специалност, но и успешна реализация въз основа на получените знания и компетенции.

Дебатът в „**младежкия съвет“ по енергийни въпроси** бе посветен на темата ***„Енергийна ефективност, свързаност, либерализация – правилните съставки на бъдещата ни енергийна политика?*“** Основните пунктове, около които се обедини дискусионната група, очертаха енергетиката като ключов фактор за постигане на успешно сътрудничество и развиване на лидерство сред страните на Балканите. Фокусът върху региона на Югоизточна Европа е от съществено значение за енергийното бъдеще на Европа. Страните от този регион имат огромен потенциал да създадат модерен енергиен сектор, основаващ се на децентрализация, енергийна ефективност, информационни технологии и пазарни принципи.

* Участниците бяха единодушни в позицията си, че България би могла да бъде лидер в осъществяването на този процес, който да стимулира развитието на независима и ефективна енергийна политика. Стратегическото положение на страната ни, както и възможностите за подобряване на енергийната свързаност с Румъния и Гърция, бяха посочени от участниците като ясна предпоставка за постигане на тези цели. Успешното партньорство със съседните ни държави следва да бъде приоритет в областта на енергетиката при поставяне на необходимия акцент върху либерализацията и ефективността.
* Младите хора разгледаха енергийната ефективност като друга съществена област в енергийната ни политика. Повишаването на енергийната ефективност не само редуцира потреблението на страните ни, но и допринася за ограничаване на импортната зависимост, създава условия за по-здравословен и качествен живот, създава работни места, увеличава конкурентоспособността.
* Като методи за осъществяването на по-високи нива на енергийна ефективност Съветът разгледа практиките, насочени към пестенето на енергия, използването на зелена енергия и сформирането на интелигентни енергийни мрежи. Участниците изразиха своето мнение за нуждата от запазване на всяка технологична опция за производството на енергия, била тя конвенционална или алтернативна. Участниците в панела обсъдиха и двуполюсните ефекти на ядрената енергетика от гледна точка на цена, риск, екологична съобразност, технологични специфики и тенденции в световен мащаб.
* Във връзка с провежданите европейски енергийни политики, фокусът бе насочен към стремежа за диверсификация на енергийните доставки. Тази мярка беше определена от младите хора като успешна стъпка за обезпечаване на Европейския континент и постигане на неговата енергийна независимост. Въпросът за енергийното ни бъдеще и изграждането на Европейски енергиен съюз е сред ключовите за развитието на ЕС. Този процес би гарантирал повече сигурност на енергийните доставки при евентуално възникване на енергийни или външнополитически кризи. Подчертана бе и важността на разглеждането на енергетиката в глобален план и правилното й съотнасяне към общото икономическо развитие на страната, така че да бъде гарантирано адекватно отчитане на нуждите и спецификите на българската икономика и индустрия.
* Според участниците либерализацията е другата основна стъпка, необходима за създаването на ликвиден и интегриран национален и регионален енергиен пазар. Осигуряването на алтернативни източници на енергия, повишаването на конкурентоспособността и следването на пазарни принципи е гаранция за прозрачност, устойчиво развитие и сигурност на енергийните ни доставки. Като пример за предлагането на повече и алтернативни енергийни източници и повишаване на свързаността както на местно, така и на регионално ниво, бе посочена идеята за създаването на т.нар. „енергиен Uber“. Предоставянето на подобна платформа за съвместно използване на енергия би дало повече права на всеки гражданин да бъде пълноправен участник в енергетиката и енергийния сектор не само като свободен потребител, но и като доставчик.
* Младите участници се обединиха и около въпроса за подобряване на информираността на гражданите относно енергийните политики на страната и осигуряване на повече прозрачност в сектора. Тези мерки бяха изведени като ключови за намаляване на политизирането и спекулацията с теми, имащи стратегическо значение за страната ни в дългосрочен план, както и за осигуряване на експертна и обективна гледна точка върху енергийните процеси.

Участниците в „**младежкия съвет“ по социални политики и пазар на труда** дискутираха темата ***„България–твоето място за професионална реализация?“*** Те излъчиха следните послания:

* Младите хора се обединиха около виждането, че професионалната реализация в страната е двупосочен процес, който зависи както от активното им лично поведение, така от подкрепата на държавата, бизнеса, училищата, университетите, неправителствените организации, семейството и обществото като цяло.
* Съветът защити позицията, че качественият човешки капитал е основен фактор за устойчив икономически растеж в ключовите сектори на икономиката. Създаването на такъв човешки капитал изисква повишаване на качеството и конкурентоспособността на българското образование и адаптирането му към потребностите на пазара на труда.
* Доколкото голяма част от младите хора напускат страната, беше изразено опасението за невъзвръщаемия характер на инвестицията на държавата в тяхното образование. В тази връзка Съветът подчерта, че младите хора следва да се разглеждат като ценен ресурс, който да работи за развитието на страната.
* Като основен проблем пред професионалната си реализация участниците посочиха липсата на доверие на работодателите в младите хора, заради заниженото качество на придобитото образование и слабата му практическа насоченост. Беше направена препоръката държавата да въведе стратегическо управление на човешкия капитал, както и да се работи съвместно с отделите за човешки ресурси в компаниите и фирмите за набиране на персонал.
* Участниците изразиха очакванията си освен в образованието, държавата да продължи реформите в правосъдието и здравеопазването, както и да гарантира по-добро качество на живот, по-добри условия на работа и достойно заплащане.
* Младите хора акцентираха и върху необходимостта бизнесът също да поеме своята отговорност – за по-голяма практическа насоченост на образованието, за заетост и кариерно развитие на младите хора, за съвместяване на личен и професионален живот.
* Съветът определи възможностите, които произтичат от членството на страната ни в ЕС, като изключително полезни. Беше изтъкнато, че свободното движение и програмите за мобилност създават условия за придобиване на образователен и професионален опит, както и за изграждане на нови знания и умения.
* Всички споделиха тезата, че горепосочените предпоставки не са достатъчни сами по себе си и откроиха необходимостта от активно лично поведение. Като негови проявни форми могат да се разглеждат поемането на отговорност, участието в процеса на вземане на решения, взаимното уважение и споделяне на ценности, включването в социално значими каузи и др.
* Участниците подчертаха, че е необходимо не само да изискват, но и към тях да бъдат поставяни изисквания. Те изразиха амбицията си да променят средата, да оказват влияние върху институциите, да отправят конструктивни предложения. Изтъкнаха факта, че динамичният, но недостатъчно развит пазар на труда в България предоставя големи възможности за развитие на активните и мислещи млади хора.

Темата на дискусията на „**младежкия съвет“ по външна политика, отбрана** и сигурност бе ***„„Гласът“ на България – фактор в глобалната политика?“.*** Участниците в съвета обсъдиха ключови въпроси, свързани с мястото на България на международната сцена, като акцентираха върху ролята на страната ни в контекста на нейното членство в НАТО и ЕС. В резултат от проведения дебат бяха формулирани следните основни тези и препоръки:

* Младите хора посочиха необходимостта да се увеличат и оптимизират разходите за отбрана с цел изграждане и развитие на адекватни способности на въоръжените ни сили, релевантни на новите геополитически реалности и усложнената среда на сигурност; да се инвестира повече в отбраната, за да се превърне България от консуматор в генератор на сигурност.
* Участниците акцентираха върху нуждата да се повишат инвестициите в киберсигурност в съответствие с необходимостта от подобряване на устойчивостта на Европа срещу кибератаки и да се засили конкурентоспособността на сектора на киберсигурността.
* Съветът очерта ролята на засиления контрол на държавната ни граница и сътрудничеството ни с останалите страни от региона в контекста на миграционния натиск.
* Младежите изразиха очакванията си да бъдат положени повече усилия в посока намиране на политическо решение за справяне с миграционната криза и за постигане на ефективно споразумение за преразпределение на мигрантите в страните от ЕС.
* Участниците се обявиха в подкрепа на прилагането на целенасочени политики спрямо страните на произход на мигрантите с оглед справяне с терористичните клетки в тези страни, подкрепа за изграждане на демократични правителства и подпомагане на икономическото им развитие.
* Съветът подчерта необходимостта да бъде създаден единен орган за разузнаване в рамките на Общата политика за сигурност и отбрана на ЕС.
* Младите хора акцентираха върху нуждата от прилагане на работещи механизми за справяне с икономическото влияние и енергийната зависимост от други страни;
* Участниците формулираха тезата за създаване на национална доктрина и формиране на дългосрочна външна политика.
* Съветът се обедини около позицията за по-големи инвестиции в човешкия ресурс и стимулиране на включването на квалифицирани млади хора в дипломатическия състав на страната.
* Младежите призоваха към по-осезаема активност на страната ни в подкрепа на евроинтеграцията на Западните Балкани.
* В контекста на предстоящото българско председателство  на Съвета на Европейския съюз участниците откроиха значимостта на добрата подготовка на страната ни за реалностите в Европа през 2018 г. с оглед на процеса за излизане на Великобритания от ЕС, вероятността от повече националистически и евроскептични правителства след изборите в редица страни-членки през 2017 г., обсъждането на следващия бюджетен период, промените след встъпването в длъжност на новоизбрания американски президент и др.

Обобщените резултати и конкретни решения, предложени от участниците в рамките на петото издание на инициативата „Младежка визия за развитие на България“ – 2016 г., ще бъдат изпратени на вниманието на съответните компетентни органи на изпълнителната власт.

По време на форума държавният глава изрази надежда инициативата да бъде продължена и  надградена като добра традиция за включване на активните и образовани младежи в определянето на дневния ред и дългосрочните приоритети за развитие на страната.